
Előterjesztés
a Közgyűlés részére

Tisztelt Közgyűlés!
Jelen előterjesztés a Budapest Főváros Önkormányzata és az ELMŰ Nyrt. 50-50%-os tulajdonában lévő Budapesti Dísz- és Közvilágítási Kft. (a továbbiakban: BDK Kft.) támogatási szerződés megkötésére tesz javaslatot.
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet (a továbbiakban: Vr.) 56. §-ának (1) bekezdése szerint „A Fővárosi Önkormányzat tulajdonában lévő gazdasági társaság (a továbbiakban e szakaszban: társaság)  vonatkozásában a tulajdonosi pozícióból eredő tagi, részvényesi jogok gyakorlásáról és kötelezettségek teljesítéséről – a (3)-(5) bekezdésben foglaltak kivételével – a Fővárosi Közgyűlés dönt. Egyszemélyes társaság esetén a Fővárosi Közgyűlés egyedüli tagként, részvényesként közvetlenül dönt, többszemélyes társaságnál pedig a társaság legfőbb szervének döntését megelőzően hozza meg tagi, részvényesi döntését a Fővárosi Közgyűlés.”
2013. január 1-jétől a közművezetékek adójáról szóló 2012. évi CLXVIII. törvény (a továbbiakban: Közművezeték adó tv.) alábbi 5. és 6. §-a szerint a közművezeték nyomvonalának hossza után méterenként 125,- Ft adó fizetendő.
„5. § (1) Az adó alapja a közművezeték nyomvonalának méterben kifejezett hossza. 
(2) Az adóalany egy nyomvonalon lévő, azonos szolgáltatás nyújtására alkalmas több közművezetékét egy közművezetéknek kell tekinteni.
6. § Az adó évi mértéke az adóalap minden megkezdett métere után 125 Ft.” 
A BDK Kft. tulajdonában és üzemeltetésében lévő közvilágítási kábel, középvezető és szabadvezeték hálózatának hossza 5.728.016 méter. A közművezetékek számított adója az 5.728.016 méter közművezeték után évi 716.002 ezer Ft. A „közművezeték” törvényi fogalmának értelmezéséből és az ágazati törvénnyel – a villamos energiáról szóló 2007. évi LXXXVI. törvény (a továbbiakban: VET) – való összevetéséből következően a közművezetékre vonatkozó adófizetési kötelezettség felülvizsgálata 2013. évben megtörtént, aminek eredményeképpen a BDK Kft.-t adófizetési kötelezettség terheli.
A Közművezeték adó tv. 4. §-a szerint:
„4. § (1) Az adó alanya – a (3) bekezdésben meghatározott kivétellel – az, aki a naptári év első napján a közművezeték tulajdonosa. […]
(3) Az állam vagy a helyi önkormányzat tulajdonában álló közművezeték esetén az adó alanya az, aki a naptári év első napján a közművezeték üzemeltetője.”
A VET 178/SZ. §-a szerint:
„(2) A távhőszolgáltatás versenyképesebbé tételéről szóló 2008. évi LXVII. törvény, valamint a közművezetékek adójáról szóló 2012. évi CLXVIII. törvény (a továbbiakban együtt: Különadó törvények) szerint külön jövedelemadó, illetve közművezetékek után fizetendő adó (a továbbiakban együtt: különadó) fizetésére kötelezett e törvény szerinti engedélyes a különadót nem háríthatja át a vele szerződésben állóra. Ebből következően a különadó az engedélyes által nyújtott termék vagy szolgáltatás árába közvetlenül vagy közvetve semmilyen formában nem számítható be, illetve külön nem számlázható ki. Az adókötelezettség terhét a Különadó törvények szerinti adóalany önállóan viseli.”
Fenti jogszabályhelyek alapján a BDK Kft. teljesítette a törvényben előírt bevallási és esedékes befizetési kötelezettségét, 2017. március 20-án a közművezeték adó 50 %-át, a második 50 %-ot 2017. szeptember 20-áig fizeti be. Az összeg befizetésével a BDK Kft.-nél komoly likviditási nehézség jelentkezik.
Jelen szituációban a Fővárosi Önkormányzat hármas szerepben van. 
•	Egyrészről Magyarország helyi önkormányzatairól szóló 2011. évi CLXXXIX. törvény (Mötv.) 23. § (4) bekezdés 9. pontja alapján a közvilágítás biztosítására kötelezett.
•	Másrészről megrendelője a közszolgáltatásnak, ami miatt a közművezeték adót a BDK Kft. a szolgáltatás árába közvetlenül, vagy közvetve semmilyen formában nem számíthatja be, azaz nem lehet része a Szerződésnek.
•	Harmadsorban fele részben tulajdonosa a BDK Kft.-nek.

A Fővárosi Önkormányzat a főváros közigazgatási területén a közlekedés-, köz- és vagyonbiztonság érdekében a közvilágítás biztosításáért felelős önkormányzat, és ezt a kiemelt önkormányzati feladatot a BDK Kft. útján látja el az Mötv. 23. § (4) bekezdés 9. pontjában és 41. § (6) bekezdésében foglaltak szerint.
A 2017. évi közművezeték adó egyik fele 358.000 ezer Ft összegben a Fővárosi Önkormányzat költségvetésében a „849401 Közművezeték adó” címkódon áll rendelkezésre, míg a másik fele – szintén 358.000 ezer Ft – a „822701 Közvilágítás” címkódon került megtervezésre. A két címkódon lévő forrás fedezetet nyújt az adó 2017. évi megfizetésére, összesen 716.000 ezer Ft összegben.
Az eltérés a ténylegesen fizetendő 716.002 ezer Ft közművezeték adó és a címkódokon lévő 716.000 ezer Ft között azért keletkezett, mert a Fővárosi Önkormányzat 2017. évi költségvetésének elfogadása után az adó tárgyát képező vezetékhossz pontosításra került. A különbözetet a BDK Kft. saját erőből befizeti.


Az így rendelkezésre álló 716.000 ezer Ft-nak még az idei évben, a BDK Kft. részére vissza nem térítendő támogatásként történő kifizetésére teszek javaslatot.
A Támogatási Szerződés megkötéséhez a jelenleg hatályos Szindikátusi megállapodás értelmében mindkét tulajdonos tag – Fővárosi Önkormányzat és az ELMÜ Nyrt. – egybehangzó döntése szükséges. 
A Polgári Törvénykönyvről szóló 2013. évi V. törvény 3:188. § (2) bekezdése szerint a taggyűlés kizárólagos hatáskörébe tartozik az olyan szerződés megkötésének jóváhagyása, amelyet a társaság saját tagjával, ügyvezetőjével, felügyelőbizottsági tagjával, választott társasági könyvvizsgálójával vagy azok közeli hozzátartozójával köt. Ennek következtében a BDK Kft. csak akkor kötheti meg a Támogatási Szerződést, ha azt a taggyűlése is jóváhagyja. 
Az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22) Korm. rendelet 7. §-a értelmében minden állami támogatást tartalmazó tervezetet előzetesen be kell jelenteni a Támogatásokat Vizsgáló Iroda (a továbbiakban: TVI), mint az állami támogatások versenyszempontú vizsgálatáért felelős szervezet részére. Fenti vizsgálat eredményének ismeretében – amennyiben kifogás nem merül fel – írható csak alá a szerződés.
A Fővárosi Önkormányzat 2015-ben is és 2016-ban is megkérte a TVI állásfoglalását, amikor hasonló, Támogatási Szerződést kötött a BDK Kft.-vel. A TVI egyik esetben sem emelt kifogást. 
A Társaság Felügyelőbizottságának vonatkozó határozata a 2. számú mellékletben olvasható. 
Mivel a „kötött mandátum” tagi jóváhagyása a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 56. § (1) bekezdése szerint a Fővárosi Közgyűlés hatásköre, indokolt, hogy a Fővárosi Közgyűlés a fenti szerződés megkötésével megadja a felhatalmazást a taggyűlésen való szavazáshoz.

Kérjük a Tisztelt Közgyűlést az előterjesztés megtárgyalására, és a szükséges döntések meghozatalára.


Határozati javaslat

A Fővárosi Közgyűlés úgy dönt, hogy:
1.
jóváhagyja, megköti a BDK Budapesti Dísz- és Közvilágítási Kft.-vel a 2017. évi Támogatási Szerződést az előterjesztés 1. melléklete szerinti tartalommal, 716.000 ezer Ft összeggel, és a Támogatásokat Vizsgáló Iroda állásfoglalásának ismeretében – amennyiben nem merül fel kifogás – felkéri a főpolgármestert, hogy gondoskodjon annak taggyűlési döntést követő aláírásáról.

határidő:	BDK Budapesti Dísz-és Közvilágítási Kft. – TVI állásfoglalását követő – soron következő taggyűlésének napját követő 30 nap
felelős: 	főpolgármester


2.
[bookmark: _GoBack]Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdésében foglalt hatáskörében eljárva a BDK Budapesti Dísz- és Közvilágítási Kft. soron következő taggyűlésén a Budapest Főváros Önkormányzata, mint tag képviseletében eljáró személy kötött mandátummal eljárva „igen” szavazatával támogassa a BDK Budapesti Dísz- és Közvilágítási Kft. 2017. évi Támogatási Szerződést az 1. számú melléklet szerinti tartalommal.

határidő:	BDK Budapesti Dísz- és Közvilágítási Kft. soron következő taggyűlése
felelős:	főpolgármester




3.
meghatalmazza a Főpolgármester által kijelölt személyt, hogy a Budapesti Dísz- és Közvilágítási Kft. soron következő taggyűlésén a Fővárosi Önkormányzat tagi képviselőjeként kötött mandátummal eljárva vegyen részt, és felkéri a főpolgármestert a tagi képviselő meghatalmazásának aláírására és kiadására. 

határidő:	BDK Budapesti Dísz- és Közvilágítási Kft. soron következő taggyűlése
felelős: 	főpolgármester


Határozathozatal módja: egyszerű szavazattöbbség szükséges.

Budapest, 2017.


	dr. Bagdy Gábor
	dr. Szeneczey Balázs

	főpolgármester-helyettes
	főpolgármester-helyettes




	Láttam:

	Sárádi Kálmánné dr.
főjegyző




Mellékletek:
1. BDK Kft.-vel kötendő 2017. évi Támogatási Szerződés (tervezet)
2. BDK Kft. Felügyelőbizottságának határozata

